ועדת הפנים ואיכות הסביבה, כנסת 17, פרוטוקול מספר 472, 2008-11-04 12:30

אופיר פינס-פז: אני מבין שחזרתם מהנוסחים שסוכמו לקריאה ראשונה.

דורון דרוקמן: אני מציע שהיועצת המשפטית תסביר את ההצעה ואני מקווה שהיא תשכנע.

אופיר פינס-פז: מה מונח בפני הוועדה.

תומר רוזנר: יש את ההצעה שעברה בקריאה ראשונה בכנסת ויש את ההצעה שקיבלנו אתמול.

אפרת דון יחיא: התבקשנו להכין הצעה שמקובלת על כולם.

אפרת דון יחיא: סוכם והתקבלה ההצעה שמשרד הפנים ירכז את הנוסח.

אפרת דון יחיא: אנחנו פעלנו מול הגופים המוסדיים, דהיינו, המשרד להגנת הסביבה, קק"ל, משרד החקלאות והצענו נוסח עם הסכמות בין כולנו.

אפרת דון יחיא: הוועדה אמרה שתקיים את הדיון רק לקראת סוף נובמבר.

אפרת דון יחיא: אנחנו יודעים מה שקרה ולכן הכל רץ.

אפרת דון יחיא: אנחנו לא העברנו את הנוסח כמו שעבר בקריאה ראשונה אלא את הנוסח - ביום הדיון העברנו את הנוסח לוועדת הפנים.

אפרת דון יחיא: קיבלנו עליו הערות, הטמענו אותן וזה הנוסח שמוסכם עלינו.

אופיר פינס-פז: אגב, אני רוצה להקריא לכם ידיעה מעיתון ידיעות של היום: "האקליפטוס הגיע לבג"צ".

אופיר פינס-פז: ראיתם את זה?

אופיר פינס-פז: בג"צ צריך להכריע בגורלו של עץ אקליפטוס הנטוע בליבו של המרכז המסחרי בעפולה.

קריאה: אם התיקון הזה לחוק היה קיים, זה לא היה קורה.

אפרת דון יחיא: לכן אנחנו מבקשים שהנוסח שאנחנו ננהל עליו את הדיון יהיה הנוסח המוסכם.

אופיר פינס-פז: ביקשתי את השינויים שאתם מציעים מול הנוסח של הוועדה.

אופיר פינס-פז: חברים, אני לא מבין מה אתם עושים.

אופיר פינס-פז: אנחנו כתבנו נוסח לקריאה ראשונה, הצבענו עליו, סיכמנו אותו בוועדה, כולם הצביעו בעד, כולל הממשלה.

אופיר פינס-פז: אתם רוצים לכתוב חוק אחר?

אופיר פינס-פז: אני לא יכול.

אופיר פינס-פז: אני לא יכול לדון בחוק אחר.

אפרת דון יחיא: זה מה שנאמר בפרוטוקול.

אופיר פינס-פז: נאמר, מחקתי.

אופיר פינס-פז: הפה שהתיר הוא הפה שאוסר.

אפרת דון יחיא: אנחנו לא יכולים להסכים להצעת החוק שהועברה לקריאה ראשונה.

אפרת דון יחיא: זאת לא הצעת חוק כל כך ארוכה.

אופיר פינס-פז: סליחה, עם כל הכבוד, את ההצעה הזאת גיבשנו יחד.

אפרת דון יחיא: לא נכון.

אפרת דון יחיא: הנוסח הזה מעולם לא עבר אלינו לפני שהוא פורסם.

אפרת דון יחיא: זה לא נקרא לגבש יחד.

אופיר פינס-פז: לא היית בוועדה?

אפרת דון יחיא: בוודאי.

אופיר פינס-פז: מה כתוב בנוסח הכחול שלא סוכם?

אופיר פינס-פז: כל העקרונות של החוק סוכמו.

אופיר פינס-פז: יכול להיות שלא ראיתם את הניסוחים אבל כל העקרונות שסוכמו בישיבה נמצאים פה ומה שלא סוכם לא נמצא פה.

אופיר פינס-פז: למה התנגדתם?

אפרת דון יחיא: אנחנו, למשל, התנגדנו לכל שיטת ההתמסחרות בנוגע לעצים.

אפרת דון יחיא: אנחנו ביקשנו שייקבע העיקרון שמוסד תכנון לא יכול לאשר תכנית מבלי שהוא ראה את סימון העצים ומבלי שקיבל חוות דעת של פקיד היערות.

אפרת דון יחיא: אמרנו שהיכנסות בתוך החוק לכל הנושא של ספירה וכמה עצים ומה אפשר לעשות במקום היא לא נכונה ולא ראויה.

אפרת דון יחיא: תחת זאת הצענו שלפקיד היערות ירחיבו את הסמכויות והוא יהיה מוסך להורות על נטיעת עצים, לא רק עץ חלופי, גם עצים חלופיים.

אפרת דון יחיא: אנחנו הוספנו בהצעה שהעברנו את האפשרות שהוא גם יוודא את השמירה אם הוא מחליט על העתקה של עץ על השמירה שלו.

אפרת דון יחיא: זה פשוט כיוון אחר.

אפרת דון יחיא: ההצעה שלנו גם לא ארוכה והיא פשוטה.

אפרת דון יחיא: גם בעת הדיון נאמר שההצעה שלנו היא - - -

אופיר פינס-פז: אפשר לראות את ההצעה שלהם?

גלעד קרן: אני רק רוצה להעיר.

גלעד קרן: נאמר שיהיה תיאום והוא היה אמור להיות גם איתנו.

גלעד קרן: איתנו לא היה שום תיאום.

אפרת דון יחיא: לא הספקנו.

גלעד קרן: ההערות שלך עכשיו אלה הוראות שעלו בדיון הקודם ולא התקבלו או שנאמר שידונו בהם לקראת קריאה שניה ושלישית.

גלעד קרן: לא היה שום דבר שהצביעו עליו והוא לא מופיע בדף הכחול.

אפרת אפק: חלק גדול מהם כן התקבל, לפחות בעניין המנגנון, מי אמור להכריע ובמה ביחס בין מוסד התכנון לפקיד היערות.

תומר רוזנר: נאמר שתהיה התייעצות עם פקיד היערות וזה מה שכתוב בנוסח.

תומר רוזנר: אני רק רוצה לתת שני הדגשים, בהבדלים העקרוניים בין הנוסחים.

תומר רוזנר: אם הבנתי את כוונת המציעים בנוסח המקורי, עיקר הכוונה היתה עץ תמורת עץ.

תומר רוזנר: אם אתה כורת עץ, תחויב לנטוע עץ חלופי, לפחות אחד אם לא יותר.

תומר רוזנר: לזה אין שום זכר בהצעה החדשה.

אפרת אפק: הנושא הזה נדון בהרחבה בישיבה הקודמת.

אפרת אפק: כל גורמי המקצוע אמרו שהעדיפות צריכה להיות קודם שמירת העץ.

תומר רוזנר: זה סוכם ומופיע בנוסח.

אפרת אפק: אם באמת אין ברירה אז יעתיקו את העץ.

ישראל גלון: עץ תמורת עץ זה ממש לא מקובל.

אופיר פינס-פז: שב בשקט עד שתקבל רשות דיבור.

אפרת אפק: בנוסח שלנו מופיע שתפקידו של מוסד התכנון הוא קודם כל לשמור על העץ.

אפרת אפק: זה היתרון של לשלב בין הליכים.

אפרת אפק: כשדנים בתכנית אפשר לשמור על העץ.

תומר רוזנר: זה בדיוק מה שכתוב בכחול.

אופיר פינס-פז: שמעתי, מספיק.

אופיר פינס-פז: תציגי את הנוסח שלכם.

אפרת דון יחיא: אנחנו מציעים שבתשריט תכנית יסומנו העצים הבוגרים שמצויים בתוכה.

משה גפני: סליחה, ההצעה שלכם, מבחינתכם, היא ההצעה המושלמת ולא קשורה לכל מה שכתוב כאן?

דורון דרוקמן: היא שואבת דברים.

משה גפני: האם זאת הצעה חדשה ולא לוקחים שום סעיף ממה שקיים?

אפרת דון יחיא: בוודאי שלוקחים.

אופיר פינס-פז: בואו נשמע מה אתם מציעים ואחר כך, חבר הכנסת גפני, נחליט מה אנחנו רוצים לעשות עם זה.

אפרת דון יחיא: מקריאה: "1.

אפרת דון יחיא: בחוק התכנון והבניה, אחרי סעיף 83 ב' יבוא: שמירה על עצים בוגרים.

אפרת דון יחיא: 83ג.

אפרת דון יחיא: (א) בתשריט תכנית יסומנו העצים הבוגרים המצויים בתחומה.

אפרת דון יחיא: בסעיף זה: "עצים בוגרים" – כפי שיקבע שר הפנים בהתייעצות עם שר החקלאות;" אנחנו רוצים להרחיב את זה מעבר לאילנות מוגנים.

אופיר פינס-פז: שמאי העיר את ההערה הזאת אבל למה אתם לא מסוגלים להגיד מה זה עצים בוגרים?

אפרת אפק: לא רצינו לקבוע את זה בחקיקה ראשית.

אופיר פינס-פז: אני מפחד שאחר כך לא תקבעו את זה.

אפרת אפק: אפשר לקבוע לוח זמנים.

אופיר פינס-פז: אז נקבע שתוך 6 חודשים יצאו תקנות.

אפרת דון יחיא: מקריאה: "תכנית" – תכנית או חלק מתכנית שניתן להוציא מכוחה היתרי בניה, לרבות תכנית דרך, למעט תכנית שלא ניתן לקבוע במדויק היכן תמומש בפועל ולמעט תכנית שלא חלה עליה חובת הגשת תשריט לפי סעיף 83".

אפרת דון יחיא: בסיפה, אין לנו כוונה לפגוע בתכניות תקנוניות.

אפרת דון יחיא: אין לנו כוונה למנוע סגירת מרפסות או תוספת קומות.

אפרת דון יחיא: אלה תכניות שאנחנו קוראים להן "תכניות תקנוניות".

אפרת דון יחיא: הן לא מחויבות כיום בתשריט.

אפרת דון יחיא: מקריאה: "(ב) היו בתחום התכנית עצים בוגרים, לא יאשר מוסד התכנון את התכנית אלא לאחר שבחן את הצורך בשמירה עליהם במסגרת מכלול השיקולים התכנוניים ולאחר שהתייעץ עם פקיד היערות, כמשמעותו בפקודת היערות.

אפרת דון יחיא: בחוות דעתו לפי סעיף זה, יתייחס פקיד היערות גם לאפשרות של העתקת העץ למיקום חלופי ולסיכונים הכרוכים מכך לעץ.

אפרת דון יחיא: "(ג) אין בסעיף זה כדי לגרוע מסמכותו של מוסד תכנון להתנות מתן היתר בתנאים הנוגעים לנטיעת עצים לפי כל דין".

אפרת דון יחיא: תיקון סעיף 151.

אפרת דון יחיא: 2.

אפרת דון יחיא: בסעיף 151, בסופו יבוא: "(ה) שינוי מהוראות שנקבעו בתכנית לעניין עצים כאמור בסעיף 83ג יחשב כסטייה ניכרת לעניין סעיף זה".

אפרת דון יחיא: תיקון סעיף 265 3.

אפרת דון יחיא: בסעיף 265, בסופו יבוא: "(34) הנוהל בבקשות להיתרי בניה או בקביעת תנאים בהיתרי בניה, הכרוכה בכריתה או בהעתקה של עצים בוגרים כהגדרתם בסעיף 83ג, לרבות עיגון דרישות פקיד היערות, בהתאם לרישיון לפי סעיף 15 לפקודת היערות, בהיתר הבניה".

אופיר פינס-פז: מה זה אומר?

אפרת דון-יחיא: כרגע הבנו שקיימת בעיה כי כשניתן היתר בניה אין קשר בין היתר הבניה לבין הרישיון של פקיד היערות והם ניתנים במנותק.

אפרת דון-יחיא: לכן קשה לאכוף את הצורך ברישיון לפי פקידי יערות.

אפרת דון-יחיא: שר הפנים יתקין תקנות שמתייחסות להיתרים שכרוכים בכריתת עצים, וכך הוא יצור את הקשר.

אפרת דון-יחיא: ברגע שזה יהווה תנאי בהיתר הבניה, אז גם לא יוכלו לקבל טופס 4, ניתן יהיה לדרוש ערובות, זה יהיה תנאי להיתר בניה.

אפרת דון-יחיא: זה בא לאפשר כמה דברים: קשירת תהליכים וזה גם מאפשר לנו גם להתייחס להיתרי בניה שניתנו מכוח תכניות לפני התיקון לחוק וגם לגבי תכניות תקנוניות או שחלות על עיר שלמה וכו'.

אפרת דון-יחיא: כל הדברים שהחוק לא חל עליהם, בעת היתר הבניה אפשר יהיה להתייחס ולמנוע כריתה בלי התייחסות של פקיד היערות.

משה גפני: מה המצב החוקי היום?

משה גפני: אני הולך לבנות עיר, יש שם עצים.

אפרת דון-יחיא: יש חובה.

אפרת דון-יחיא: פקודת היערות חלה אבל אנחנו מודעים לעובדה שהשיניים של חוק התכנון והבניה הרבה יותר משמעותיות ואפשר לא לתת היתר לאכלוס כל עוד לא עמדו בתנאים שנקבעו בהיתר הבניה.

משה גפני: אני שואל מה המצב החוקי היום?

דורון דרוקמן: המצב החוקי היום הוא שוועדה מקומית יכולה להוציא היתר בניה למקום שיש בו עצים ולמעשה להוציא היתר בניה שמאפשר לכרות אותם.

דורון דרוקמן: פקיד היערות, מנגד, לא נותן רישיון לכריתה.

אפרת דון יחיא: וזה בגלל שמוסד התכנון לא יודע שיש חובה להודיע לו שיש עצים במקום.

אפרת דון יחיא: לכן אנחנו רוצים לקשור בין שני ההליכים.

אופיר פינס-פז: לא ידעו שיש שם אקליפטוס ונתנו לו היתר בניה.

אופיר פינס-פז: עכשיו תהיה תכנית.

אופיר פינס-פז: בתכנית אתה חייב לסמן שיש אקליפטוס.

אפרת אפק: היום אין חובה.

אופיר פינס-פז: סעיף 4.

אפרת דון יחיא: זה מה שהסברתי לגבי הניסיון שלנו להרחיב את הסמכות שלו.

אפרת דון יחיא: "תיקון פקודת היערות.

אפרת דון יחיא: 4.

אפרת דון יחיא: בפקודת היערות, אחרי סעיף 15 יבוא: "15א.

אפרת דון יחיא: (א) לא ייתן פקיד היערות רישיון לכרות עץ, כאמור בסעיף 15, אלא לאחר שהונחה דעתו כי יינטעו עץ או עצים אחרים מסוג, כמות, איכות ובמקום כפי שיקבע הפקיד.

אפרת דון יחיא: (ב) לא ייתן פקיד היערות רישיון להעביר עץ, כאמור בסעיף 15, אלא לאחר שקבע תנאים להעברה, שיש בהם כדי להבטיח צמצום פגיעה בעץ במהלכה".

אפרת דון יחיא: צריך לדייק.

אפרת דון יחיא: לפקיד היערות יש סמכות רק לגבי אילנות מוגנים ולא לגבי כל עץ בוגר.

אפרת דון יחיא: אבל יש רשימה ארוכה מאוד של אילנות מוגנים.

אפרת דון יחיא: שמענו גם טיעון שלפקיד היערות יש קושי כי כרגע השיקולים והאפשרויות שלו לעגן את הדרישות האלה לא קיימים.

משה גפני: מה זה אילנות מוגנים?

אפרת אפק: זה לא העצים אבל כמעט כולם.

תומר רוזנר: ממש לא.

אפרת דון יחיא: בכל מקרה, הוצע פה להרחיב את הסמכות ושיקול הדעת של פקיד היערות.

אפרת דון יחיא: "תחילה.

אפרת דון יחיא: 5.

אפרת דון יחיא: תחילתם של סעיפים 3-1 לאחר כניסתן לתוקף של תקנות שיקבע שר הפנים לעניין אופן סימון עצים בוגרים בתשריט תכנית".

אופיר פינס-פז: זה לא מתקבל על הדעת.

אפרת דון יחיא: אפשר להגביל את זה בזמן.

אפרת דון יחיא: אני אסביר מה החשיבות בתקנות.

אופיר פינס-פז: אני לא מוכן שגם נחוקק וגם לא נחוקק.

אופיר פינס-פז: זה כמו חוק הקרינה הבלתי מייננת.

אופיר פינס-פז: זה לא יהיה עוד פעם.

אופיר פינס-פז: עושים כאילו חוק ובסוף אי אפשר לעשות את החוק כי אין תקנות.

אפרת דון יחיא: כבר התחלנו לעבוד על התקנות האלה וגם על ההגדרה של עצים בוגרים.

אפרת דון יחיא: אנחנו צריכים זמן כדי לגמור עם זה.

אפרת דון יחיא: בלי שנראה למודדים כיצד לסמן את התכנית, אי אפשר להכניס את זה.

אפרת דון יחיא: אין לנו בעיה להגביל את זה בזמן.

אופיר פינס-פז: אנחנו נקבע ששר הפנים יקבע תקנות באישור הוועדה בתוך 6 חודשים מיום פרסום החוק ובמידה והוא לא קבע, החוק לא יצטרך תקנות.

אופיר פינס-פז: אפשר לעשות דבר כזה?

תומר רוזנר: כמו שאתה יודע נקבע שדיני המכרזים יחולו במועצות לפי המנגנון שהם מציעים.

תומר רוזנר: החוק הזה נקבע ב-2001 ועד היום אנחנו מחכים לתקנות.

אופיר פינס-פז: אני רוצה לכתוב: החוק יכנס לתוקף בתאריך זה וזה ולא להתנות בכניסתם של הסעיפים לתוקף לבין התקנות.

תומר רוזנר: אני רוצה להציע מנגנון שיבטיח את זה לעניין הגדרת העצים הבוגרים.

אפרת אפק: האם הוועדה תתכנס במהלך החודשים של הבחירות כדי לאשר את התקנות?

אופיר פינס-פז: אמרנו בתוך 6 חודשים, זה יהיה בכנסת הבאה.

תומר רוזנר: כדי להבטיח שיהיו תקנות המנגנון צריך להיות הסדר שלילי .

תומר רוזנר: כלומר, החוק יחול על כל העצים וכו', שר הפנים יוכל בתקנות לפטור עצים מסוימים מתחולה.

תומר רוזנר: אז יהיה להם תמריץ להביא את הפטור.

אפרת אפק: התמריץ הוא שהחוק ייכנס לתוקף בכל מקרה.

תומר רוזנר: לא צריך להטעות את הוועדה.

תומר רוזנר: אם לא תהיה בו הגדרה של עצים בוגרים אז אין חוק.

תומר רוזנר: חבל להטעות את הוועדה בדברים כאלה.

אופיר פינס-פז: אנחנו נציע כך: החוק ייכנס לתוקף תוך 6 חודשים על כל העצים.

אופיר פינס-פז: השר יוכל להביא תקנות כדי לפטור סוגים אחרים של עצים.

אפרת דון יחיא: השאלה האם יש אפשרות למשרד החקלאות להציע לנו הגדרה מה זה עץ בוגר.

אפרת אפק: יש לנו הגדרה.

אפרת אפק: יש לנו את ההצעה של פקידי היערות.

תומר רוזנר: למה לא קבעתם את זה בחוק?

אפרת אפק: אני לא רוצה להגדיר את זה בחוק כיוון שאלה נושאים פרטניים.

אפרת אפק: עץ שגובהו הכללי הוא מעל 2 מ' וגובה גזעו בגובה 1.3 מ' הינו מעל 10 ס"מ.

אפרת אפק: אני לא חושבת שזה צריך להיכנס בחקיקה ראשית.

תומר רוזנר: אז תקבעו את זה בפטור.

אפרת אפק: אין לי בעיה מחר בבוקר לכתוב את זה בתקנות.

אופיר פינס-פז: אני חושב שאפשר לקבל את זה, אני חושב שזה יכול להיות בחקיקה ראשית.

אופיר פינס-פז: אני סומך על פקיד היערות שאם הוא אמר את זה, אז זה הסיפור.

אופיר פינס-פז: זה ינחה את האנשים שיושבים בוועדות.

אופיר פינס-פז: למה אתם מסרבלים כל דבר.

אופיר פינס-פז: הגדרה חדשה צריכה להיות בחקיקה ראשית ולא בתקנות.

אופיר פינס-פז: זאת חקיקה שכולם צריכים לעבוד איתה.

אופיר פינס-פז: אז אם מישהו לא יהיה של הגזע אז לא יהיה אז גמרנו.

אופיר פינס-פז: פקיד היערות, ההגדרה בסדר?

צביקה אבני: זאת ההגדרה שהעברנו להם.

משה גפני: יש שני פקידי יערות?

אופיר פינס-פז: יש יותר.

אופיר פינס-פז: זאת ההגדרה המקובלת על כל פקידי היערות כהגדרה הנכונה, הסבירה, העניינית והמקצועית.

אופיר פינס-פז: חברים, בואו נחוקק את זה.

אופיר פינס-פז: למה אתם מסתבכים בשטויות.

אפרת אפק: האם אלה תנאים מצטברים?

אפרת אפק: גם עץ שגובהו הכללי מעל 2 מ' וגם עץ שקוטר גזעו בגובה 1.3 הינו מעל 10 ס"מ?

צבי אבני: אלה תנאים מצטברים.

אפרת דון יחיא: אלה תנאים מצטברים: 1.

אפרת דון יחיא: גובה העץ מעל 2 מ'; 2.

אפרת דון יחיא: קוטר הגזע ימדד בגובה 1.3 מ' והינו מעל 10 ס"מ.

אופיר פינס-פז: תומר, תתייחס למה שחסר, כולל הבעיה שגפני העלה.

תומר רוזנר: אני מדבר על ההצעה כפי שהובאה בקריאה ראשונה.

תומר רוזנר: בהצעה יש מטרה: הגנה על האקלים.

אפרת אפק: המטרה להגן על העצים.

אופיר פינס-פז: הממשלה נגד האקלים, הגעתי למסקנה הזאת מזמן.

אפרת אפק: לא נגד האקלים, אלא נגד לכתוב את זה בחוק.

משה גפני: אופיר, מה זה נגד האקלים?

אופיר פינס-פז: גז החממה.

אופיר פינס-פז: מה יש בהצעה הראשונה שאישרנו שחסר פה?

תומר רוזנר: ישנם כמה דברים.

תומר רוזנר: כל ההתייחסות לשיקולים של הצורך למנוע שינויי אקלים, לצמצם נוכחותם של מזהמים העלולים להשפיע על התחממות כדור הארץ.

גלעד קרן: זה מופיע בסעיף 3ג(ג).

גלעד קרן: "הוראות לפי סעיף קטן ב' יקבעו.

גלעד קרן: ..

גלעד קרן: בהתחשב, בין היתר, בצורך למנוע שינויי אקלים, לצמצם נוכחותם של מזהמים".

אופיר פינס-פז: אפשר לוותר על זה.

תומר רוזנר: הנושא של המדרג.

תומר רוזנר: בפעם הקודמת הוועדה החליטה שכשמוסד התכנון בא לשקול תכנית הוא יבדוק 3 אפשרויות לפי המדרג הבא: קודם כל יבדוק את האפשרות לשמור את העצים הקיימים.

תומר רוזנר: אם זה לא אפשרי, יבדוק את האפשרות להעתיק אותם למקום אחר.

תומר רוזנר: הם כתבו דברים לגבי פקיד היערות אבל לא כתבו דבר שקשור למוסד התכנון.

תומר רוזנר: עכשיו מוסד התכנון צריך לאשר תכנית.

אופיר פינס-פז: אבל הוא מאשר תכנית על בסיס הידברות עם פקיד היערות.

תומר רוזנר: לא.

אפרת דון יחיא: למיטב הבנתי, זה גם מה שנקבע בישיבה הקודמת.

אפרת דון יחיא: אנחנו מכירים את מוסדות התכנון ואנחנו מעריכים איך יהיה התהליך עם זה מה שיהיה כתוב.

אפרת דון יחיא: אם יהיה כתוב בחוק שיש אופציה לנטוע עצים חלופיים, יבוא כל יזם שלישי ויגיד שקשה לו לשמור על העץ ושהוא ייטע עץ חלופי.

אפרת דון יחיא: כל המומחים בתחום העצים אומרים שזאת האופציה הגרועה ביותר.

אפרת דון יחיא: המטרה שלנו היא לשמור על העצים ולכן זה כתוב כך.

תומר רוזנר: מכיוון שלפקיד היערות אין סטטוס במוסד התכנון והוא רק מוסד מייעץ, אני חושב שנכון וראוי שמוסד התכנון עצמו יקבע את הדברים האלה בהוראות התכנית ורק על פי הוראות שיינתנו בהוראות התכנית יינתנו היתרי הבניה.

תומר רוזנר: לפקיד היערות אין סטטוס תכנוני.

תומר רוזנר: הוא יכול להגיד שאפשר ואפשר, והוועדה המקומית, כפי שאנחנו מכירים אותה, יכולה להגיד לפקיד היערות שזה מה שהוא יפה מה שהוא אומר אבל הם חושבים אחרת.

תומר רוזנר: אם לא ננחה בחוק את מוסד התכנון - - -

אופיר פינס-פז: מה אתם אומרים על זה?

אפשרת דון יחיא: זה בדיוק מה שאנחנו צופים שיקרה מהנוסח שאנחנו הצענו ולא מהנוסח שהוועדה הציעה .

אפשרת דון יחיא: תבוא תכנית ותגיד שרוצים להעמיד בניין בצורה מסוימת ואין ברירה אלא לעקור את העץ או להעתיק את העץ.

אפשרת דון יחיא: הוועדה תבוא ותגיד שאת האיקליפטוסים צריך לשמור ועל הקבלן להזיז את הבניין בצד שני כדי שאפשר יהיה לשמור.

אופיר פינס-פז: ואם הם לא יגידו לו את זה?

אפרת דון יחיא: כתוב שהוועדה צריכה לבחון את האפשרות לשמור על העץ.

אופיר פינס-פז: אז היא בחנה.

אופיר פינס-פז: בא יזם בעפולה ואומר או שאני עושה קניון או שתישארו עם האיקליפטוס.

אופיר פינס-פז: מה אומרת הוועדה בעפולה?

אופיר פינס-פז: תהרוס 1,000 אקליפטוסים רק תעשה לנו קניון.

אפרת דון יחיא: הוועדות יושבות ושומעות את כל האינטרסים ומאזנות בין כל הצרכים.

אפרת דון יחיא: הם יגידו לו לבנות את הבניין בצורה כזאת שהאיקליפטוס יישמר במידת הצורך.

תומר רוזנר: איפה אתם אומרים את זה?

אופיר פינס-פז: במחוזית אני עוד מוכן לקבל את זה אבל במקומית?

אפרת דון יחיא: רוב התכניות שאנחנו מדברים עליהם הן במחוזית.

אופיר פינס-פז: מה פתאום?

אופיר פינס-פז: רוב התכניות האלה יהיו במקומית.

משה גפני: ברגע שיש חוות דעת מקצועית של גורם - - -

אופיר פינס-פז: איפה המעמד של חוות הדעת?

אופיר פינס-פז: בואו ניתן מעמד לחוות הדעת של פקיד היערות.

אפרת אפק: ממילא פקיד היערות חייב לתת את הרישיון.

אפרת אפק: אם אין רישיון אי אפשר לעשות.

קריאה: אנחנו מדברים לא רק על עצים מוגנים.

אלי בן ארי: יש לנו כמה הערות.

אלי בן ארי: אני חושב שחשוב להעמיד את זה בצורה הברורה.

אלי בן ארי: היום, לפי פקודת היערות, אם פקיד היערות אינו מאשר כריתה של עץ, אסור לכרות את העץ.

אופיר פינס-פז: לכן תומר יותר מידי מודאג?

אלי בן ארי: לא.

אלי בן ארי: אני ממש מבין את תומר.

אלי בן ארי: כאן כתוב שצריך להתייעץ איתו וזה דבר מצויין כי היום לא מתייעצים איתו.

אופיר פינס-פז: נגיד שלא קיבלו את דעתו והוא מתעצבן מזה.

אלי בן ארי: בדיוק.

אלי בן ארי: אם הוא מתעצבן מזה, פורמאלית הוא יכול להגיד שאסור להם כי אין אישור ממנו.

אלי בן ארי: אם הנוסח יישאר כפי שהיא, במיוחד לאור המגמה של להעביר יותר ויותר תכנית לוועדות מקומיות, עלולים להגיד שיש רק חובת התייעצות.

אופיר פינס-פז: אבל המתייעצים צריכים לדעת שיש שם סמכות.

אופיר פינס-פז: הרי זה מסתובב כחרב מעל ראשם.

אופיר פינס-פז: אם הם התייעצו איתו ולא שכנעו אותו שאפשר לכרות את האיקליפטוס - - -

אפרת דון יחיא: אז בכל מקרה אי אפשר לכרות.

אופיר פינס-פז: למה אתם לא רוצים לכתוב את זה?

אלי בן ארי: היכולת שלו היום להטיל וטו קיימת בחוק.

אפרת אפק: אבל לא בעניין אישור התכנית.

תומר רוזנר: אני רוצה להבהיר.

תומר רוזנר: נכון אומר עורך דין בן אריה ובצדק, הסמכות להטיל וטו קיימת היום.

תומר רוזנר: אבל, פקיד היערות לא יסתכן בכך שיתבעו אותו היזמים ויגידו לו שהוא לא נותן להם אישור, שהוא פוגע בזכויותיהם הקנייניות.

תומר רוזנר: הוא יגיד את זה בגלל שמוסד התכנון אישר תכנית שמאפשרת להם לבנות בניין של 3 קומות על המגרש ופקיד היערות אוסר עליהם.

אופיר פינס-פז: מה לגבי גפני?

תומר רוזנר: בהצעה שהצענו יש הצעה לשלב היתרי הבניה והיא נותנת פירוט מה צריך לעשות בשלב היתרי הבניה.

תומר רוזנר: לגבי הבעיה של שנת השמיטה אפשר להוסיף "נטיעות חלופיות בשנת השמיטה".

משה גפני: אני תומך בחוק הזה אבל יש בעיה שבשנת השמיטה אדם הגיש בקשה להיתר בניה ובשנה הזאת הוא לא יכול לטעת את העצים במקום אחר.

משה גפני: במקרה של נטיעת עצים אין היתר מכירה.

משה גפני: יקרה מצב שחלק גדול מהאוכלוסייה שהיתר הבניה שלהם יידחה בשנה אם היתר הבניה שלהם יינתן בשנת השמיטה.

אפרת דון יחיא: אישור תכנית זה לא ביצוע.

אפרת דון יחיא: הוא ימתין וייטע לאחר מכן.

אפרת אפק: אולי פקיד היערות יוכל לקבוע מועדים לנטיעת עצים חלופיים?

משה גפני: אם אני בא בתחילתה של שנת השמיטה, על פי הנוסח הקיים היום בחוק, אומרים לי שאני חייב לטעת את העצים במקום אחר ואני לא יכול לעשות זאת במשך שנה.

משה גפני: אם אני מסיים את הבניה בתוך שנת השמיטה, אני לא אקבל טופס 4.

תומר רוזנר: הפיתרון שאני מציע לחבר הכנסת גפני מופיע גם בהצעה שהצענו במקור.

תומר רוזנר: כדי לא לעכב את אותו אדם בשל אמונתו, לא יחייבו אותו לנטוע באותה שנה אלא יחייבו אותו להפקיד ערובה מתאימה שהוא יינטע בתום השנה.

תומר רוזנר: אנחנו כתבנו את זה בהצעה שלנו אבל זה לא מופיע בהצעה שלהם.

אפרת דון יחיא: הלינקג' קיים גם היום.

אפרת דון יחיא: למהנדס עיר שחותם על ההיתר, יש לו סמכות לדחות תנאים מסוימים.

אופיר פינס-פז: איך הוא בטוח שבתנאים המסוימים יהיה גם את העניין הזה?

אפרת אפק: צריך שבתקנות - - -

משה גפני: לא בתקנות, זה צריך להיות בחוק.

משה גפני: המשמעות של העניין הוא שהחוק קובע דבר אחד ובתקנות את לא יכולה - - -

אפרת אפק: החוק לא קובע את המועדים, ההיתר יקבע.

משה גפני: זה חייב להופיע בחקיקה ראשית כי אחרת מאיפה הוא לוקח את הסמכות הזאת?

אפרת דון יחיא: אפשר להרחיב את הסמכות של פקיד היערות.

משה גפני: אני ביקשתי היתר בניה, הגשתי בקשה למהנדס העיר.

משה גפני: פקיד היערות קבע שבתוך שנתיים או בזמן שהוא מסיים את הבניה, הוא צריך להעביר את העץ בתוך 3 חודשים.

משה גפני: אם זה קורה בתוך זמן השמיטה.

משה גפני: אני לא אקבל טופס 4.

משה גפני: זה בסדר גמור שהוא יפקיד ערובה, אבל שהוא ייטע את העץ מייד כשמסתיימת שנת השמיטה.

אפרת דון יחיא: ההוראה הזאת לא קיימת כרגע בחוק.

אפרת דון יחיא: אנחנו אמרנו שרק בתקנות יקבעו את הקשר הזה.

אפרת אפק: הפיתרון הוא בהרחבת הסמכות של פקיד היערות, שברגע שהוא מחייב נטיעה של עץ חלופי, הוא יוכל לקבוע את המועד ה סביר לנטיעה של אותו עץ חלופי.

אפרת אפק: אולי אפשר להוסיף: "בהתחשב, בין היתר, במניעים כאלה ואחרים.

יהודית פסטרנק: בסעיף 15 של פקודת היערות להוסיף בסעיף 4: "מסוג כמות, איכות, מועד ומקום".

יהודית פסטרנק: גם קרן קיימת מכירה את העניין של שנת שמיטה.

יהודית פסטרנק: התמודדנו עם זה השנה ואני בטוחה שפקיד היערות יהיה ער מאוד לנקודה הזאת ואם תהיה שנת שמיטה הוא יקבע את הדברים.

משה גפני: אם זה לא בחקיקה ראשית - - -

יהודית פסטרנק: החקיקה הראשית היא מועד.

יהודית פסטרנק: הוא קובע את המועד.

אפרת אפק: אתה מרחיב את הסמכות שלו להאריך את המועד לנטיעה.

קריאה: הסר דאגה מליבך, עברנו שנת שמיטה - - -

משה גפני: אני לא מסיר דאגה מליבי ואני אומר לך מדוע.

משה גפני: היום פקיד היערות נחמד ומחר הוא לא נחמד.

משה גפני: אם הסמכות היא בידיו ואין בחקיקה ראשית, אז הוא יגיד שהמחוקק לא נתן דעתו על כך.

אופיר פינס-פז: אתה יכול לכתוב את זה בחקיקה ראשית?

אופיר פינס-פז: אנחנו לא יכולים.

אופיר פינס-פז: יש הסכמה מלאה על הדבר הזה.

אופיר פינס-פז: יש מישהו שמתנגד לזה?

משה גפני: מה, אני אלך לבג"צ עם הפרוטוקול?

אופיר פינס-פז: אף אחד לא נגד זה.

אופיר פינס-פז: אתם מוכנים לתקן את זה בתקנות?

משה גפני: לא בתקנות.

אופיר פינס-פז: לי אין בעיה שתחוקק את זה בחוק.

משה גפני: למה יש בעיה להוסיף בסעיף 15א: "לא ייתן פקיד היערות רישיון לכרות עץ כאמור בסעיף 15, לאחר שהונחה דעתו, יינטעו עץ או עצים אחרים מסוג כמות איכות ומקום כפי שיקבע הפקיד, בין היתר בהתחשב בשנת השמיטה".

משה גפני: למה אי אפשר לכתוב את זה?

אפרת אפק: אין לי בעיה עם זה.

יהודית פסטרנק: אבל גם להוסיף את העניין של המועד.

משה גפני: אתם יודעים מי יהיה פקיד היערות בעוד 15 שנה?

אפרת דון יחיא: באופן עקרוני, אם יש החלטה של פקיד יערות שהוא רשות מנהלית - - -

אופיר פינס-פז: הוספנו, תומר אישר.

אופיר פינס-פז: גפני מצא את המקום, תומר אישר, אין התנגדות.

אופיר פינס-פז: תמשיך בהערות שלך להצעה.

תומר רוזנר: ההגדרה של עצים בוגרים, שאתם אימצתם אותה, לא רלוונטית כלל וכלל לפקודת היערות.

תומר רוזנר: לכן, אם רוצים לאמץ אותה, צריך שבנוסף להגדרה של אילנות מוגנים, לתקן את פקודת היערות, להוסיף את ההגדרה של עצים בוגרים ולהחיל עליה את כל ההערות שרלוונטיות לעניין.

אפרת דון יחיא: אתה רוצה להרחיב את הסמכויות של פקידי היערות מתוקף פקודת היערות?

אופיר פינס-פז: לא.

אופיר פינס-פז: להרחיב במובן של להשוות כדי שנדבר בשפה אחת.

אופיר פינס-פז: אי אפשר לדבר סינית עם מי שמדבר צרפתית.

אפרת דון יחיא: ולבטל את ההנחיות הקיימות היום לגבי עצים מוגנים?

אופיר פינס-פז: אני לא יודע, אני לא רוצה להרחיק לכת.

אופיר פינס-פז: אני קובע, קודם כל, שההגדרה של עץ בוגר שמופיעה פה, תופיע גם שם כדי שגם הוא יידע מה זה עץ בוגר.

אופיר פינס-פז: אני רוצה שכולם ידברו באותה שפה.

אופיר פינס-פז: אני לא נכנס כרגע לעניין של המוגנים.

אופיר פינס-פז: אני רוצה שההגדרה תהיה גם בפקודת היערות.

תומר רוזנר: לגבי שלב היתרי הבניה.

תומר רוזנר: כפי שאדוני אמר, הקונספט כרגע הוא לקבוע את זה בתקנות.

תומר רוזנר: אנחנו הצענו הצעה שעושה את הלינקג' המבוקש במסגרת החקיקה הראשית, דהיינו, שכאשר מדובר במגרש שיש עליו עצים שצריך לטפל בהם, לא יינתן היתר בניה לפני שיינתן רישיון מפקיד היערות.

תומר רוזנר: הם מציעים שלא לכלול את זה בחוק.

אפרת אפק: אנחנו כותבים את זה בצורה אחרת.

אפרת אפק: אני מסתכלת על הסעיף שכתבתם בנוסח שלהם.

אפרת אפק: כתבתם: "לא יינתן היתר אלא אם כן בוצעו ההוראות שנקבעו בתכנית".

אפרת אפק: זה מובן מאליו מחוק התכנון הבניה.

תומר רוזנר: מכיוון שבסעיף התכנית שלכם אין שום הוראות לגבי עצים - - -

אפרת אפק: אם מוסד תכנון יקבע הוראות לגבי העץ, אז הוא יקבע ואם לא אז לא.

אופיר פינס-פז: מה אתם מציעים?

אפרת דון יחיא: אנחנו אומרים שאת זה לא צריך לכתוב כיוון שזה מובן מאליו.

אפרת דון יחיא: בסעיף 145 הקיים כתוב שלא ניתן היתר בניה אם הוא לא תואם - - -

אופיר פינס-פז: מה מפריע לכם לכתוב את זה?

אפרת דון יחיא: כי כך לא עושים חקיקה.

אפרת דון יחיא: אולי נקבע גם שלא יוציאו היתר אם זה לא תואם את התכנית לדרך?

אפרת דון יחיא: בכל תכנית אפשר להוציא רק היתרים שתואמים אותה.

אפרת דון יחיא: הוספנו והבהרנו שאי אפשר יהיה לקבל הקלות במסגרת ההיתר לנושא הזה.

אפרת דון יחיא: זה מכסה את הכל.

אפרת דון יחיא: בעצם, ההצעה שלכם מבקשת להתייחס לתקנה 20 ו-21א, שקיימת היום בתקנות התכנון והבניה (בקשה להיתר), שזה הנושא של ערובות והנושא של הקשירה של היתר הבניה לרישיון מפקיד היערות.

אפרת דון יחיא: אנחנו נקבע את זה בתקנות וזה מה שאמרנו.

אפרת דון יחיא: הוספנו סעיף שנותן לשר הפנים סמכות לקבוע תקנות ואמרנו: "לרבות עיגון דרישות פקיד היערות, בהתאם לרישיון לפי סעיף 15 לפקודות היערות".

אפרת דון יחיא: זה תיקון מספר 3 שביקשנו.

אפרת אפק: אבל בתקנות היערות כבר כתוב שפקיד היערות מוסמך להציב כל תנאי.

אפרת דון יחיא: אנחנו רוצים שהיתר הבניה יותנה ברישיון.

אופיר פינס-פז: מה לגבי התקנות?

תומר רוזנר: לגבי התקנות, אתם לוקחים סיכון שלא יהיו תקנות.

אפרת אפק: סיכמנו שתוך חצי שנה אנחנו נביא תקנות.

אופיר פינס-פז: אני לא מוכן שהחוק יהיה בן ערובה לשאלה האם יהיו תקנות או לא.

אופיר פינס-פז: החוק צריך להיכנס לתוקף גם אם לא יהיו תקנות.

תומר רוזנר: לגבי הגדרה של תכנית.

תומר רוזנר: הם מציעים להוציא מגדר ההגדרה – מכיוון שמדברים על הליכי חקיקה נאותים, בחוק התכנון והבניה אין הגדרה של תכנית שמכוחה ניתן להוציא היתרי בניה.

אופיר פינס-פז: אתה יודע שדוברות משרד הפנים כינתה אותי "אביר על סוס לבן".

אופיר פינס-פז: שאני נוטה באופן מוגזם להיות אביר על סוס לבן.

אופיר פינס-פז: זאת היתה הודעה רשמית של משרד הפנים.

תומר רוזנר: לכן, אנחנו מתנגדים באופן עקרוני ומשפטי לעניין - - -

אופיר פינס-פז: אגב, השר ביטל את ההסתייגויות שלו לחוק.

אופיר פינס-פז: לגבי התכנית נכתוב: "בנוסח המקובל בחוק התכנון והבניה", תכנית שכוללת הוראות של תכנית מפורטת למעט תכנית תקנונית.

אופיר פינס-פז: אינני יודע מה זה תכנית שכוללת הוראות של תכנית מפורטת שלא יודעים איפה מממשים אותה.

אופיר פינס-פז: אין דבר כזה.

אפרת דון יחיא: בוודאי שיש דבר כזה.

אפרת דון יחיא: למשל, תמ"א 38.

תומר רוזנר: תמ"א 38 היא תכנית תקנונית אז אין בעיה.

תומר רוזנר: בהצעה של הוועדה הופיע הנושא של דין וחשבון שנתי ואילו בהצעה הנוכחית הוא אינו מופיע כלל.

אופיר פינס-פז: בוודאי שזה יהיה, אני לא מתווכח על זה.

אפרת אפק: מבחינתנו זה נשמט בטעות.

אופיר פינס-פז: חברים, תצטרכו לעבוד ואנחנו צריכים לעקוב אחר העבודה שלכם.

נירית אהרון: אני מרשות הטבע והגנים.

נירית אהרון: נמצא כאן גם נועם לידר, שהוא מנהל אגף אקולוגיה ברשות.

נירית אהרון: יש לנו כמה הערות והעברנו אותן באופן מסודר לוועדה.

נירית אהרון: אנחנו חושבים שלא נתנו מספיק את הדעת לחוק גנים ושמורות ולרשות, שהיא למעשה הגוף שמופקד על הגנת הטבע בארץ.

אופיר פינס-פז: הם אמרו שעשו את הנוסח איתכם.

אפרת דון יחיא: אני הזכרתי את הגופים איתם תיאמנו.

נירית אהרון: נועם היה בדיונים.

נירית אהרון: בכל מקרה, יש לנו הערות חשובות.

נירית אהרון: ראשית, כל הנושא של ההתייעצות נתון אך ורק לפקיד היערות של קק"ל.

נירית אהרון: אנחנו חושבים שצריך להכניס לכאן גם את הגורם שאמון על שמירת הטבע מכוח החוק, שזאת הרשות.

נירית אהרון: יש חוק שהקים את הרשות בדיוק למטרה הזאת.

אופיר פינס-פז: איפה להתייעץ?

אופיר פינס-פז: רק כשאתם רלוונטיים.

נירית אהרון: בוודאי.

נירית אהרון: כשצריך להתייעץ עם פקיד היערות, צריך להתייעץ גם עם הרשות.

אופיר פינס-פז: לא גם.

אופיר פינס-פז: לא נתייעץ פעמיים ולא תסרבלו את העבודה.

אפרת דון יחיא: כשמדובר על תכנית שהיא בתחום של שמורת טבע או גן לאומי, אין ספק שצריך להתייעץ.

אופיר פינס-פז: לא, זה לא יהיה, אני לא מצטער.

אופיר פינס-פז: הבירוקרטיה הממשלתית היא אין סופית.

אופיר פינס-פז: אתם מחוץ לעניין, אלא במקומות שאתם מתוקף תפקידכם בעניין.

נועם לידר: אתם כל הזמן מדברים על דברים שהם ברמה הביצועית.

נועם לידר: אני רוצה להגיד לך שלא כל עץ הוא טוב.

נועם לידר: בדיון הראשון הסברתי לך את המושג "מינים פולשים".

נועם לידר: ברציונאל של החוק מדובר על הצורך בהתחשבות בשינויי אקלים, להתאים את העצים הניטעים לתנאי הסביבה.

נועם לידר: זה בדיוק מה שמין פולש צריך.

נועם לידר: זרוק אותו בחולות,, זרוק אותו בהר מירון - - -

אופיר פינס-פז: פקידי היערות לא יודעים מי זה מין פולש?

נועם לידר: סליחה, אנחנו מדברים על עצים בוגרים, חלקם ניטעו לפני עשרות שנים, כאשר הידע הזה לא היה קיים.

נועם לידר: זה אומר שאם היום אני רוצה להוריד עץ כמו האלנטואיס – סע בסיבוב מוצא ותראה מה קורה כאשר מע"צ יצטרכו להוריד את כל עצים האלנטוסים האלה.

נועם לידר: לפני 20 שנה לא ידענו את זה.

נועם לידר: היום, יהיה אסור לי להוריד את זה.

אופיר פינס-פז: מותר לך להוריד כל דבר.

נועם לידר: אבל אני אצטרך להחזיר.

נועם לידר: מה אני אחזיר?

קריאה: פקיד היערות יגיד מה לשתול.

נועם לידר: יש פה עניינים שיש להם השפעה אקולוגית ולאו דווקא איך ייראה יער, אנחנו מבקשים שכאן תהיה עמדה של רשות הטבע והגנים.

נועם לידר: אני דוקטור לאקולוגיה, מעלי יש עוד צוות בוטינאים.

אופיר פינס-פז: אתה רוצה להיות בכל ועדה מקומית?

נועם לידר: לא, אבל אנחנו רוצים שהדבר הזה ייכתב בפירוש.

נועם לידר: בואו ננצל את ההזדמנות ונמנע כניסה של פולשים.

נועם לידר: אגב, מדובר בנזק של מיליונים במקומות שונים בעולם.

אופיר פינס-פז: חברים, זה לא ילך.

אופיר פינס-פז: אם אני אהיה פעם בעמדה, אני אאחד את קק"ל עם רשות הטבע והגנים.

נירית אהרון: יש לנו עוד הערות.

אופיר פינס-פז: לא רוצה, מצטער.

נועם לידר: מה הבעיה להוסיף "למנוע כניסה של מינים פולשים"?

נועם לידר: אני חושב שזאת הזדמנות פז לעשות כאן אמירה.

נועם לידר: החוק הזה חוק מצוין, בואו נשפר אותו.

נועם לידר: שתי מילים ופתרת את העניין.

אופיר פינס-פז: אתה חושב שהכי חשוב זה הפולשים, אני חושב שיש משהו אחר שהוא חשוב.

אופיר פינס-פז: אני רוצה שעצים שיינטעו במקום עצים, תהיה עדיפות לעצים סופחים גזים של CO2.

נועם לידר: הם סופחים עוד דברים.

נועם לידר: הם גם סופחים את כל בתי הגידול הטבעיים שאנחנו מנסים לשמור עליהם.

נועם לידר: הזכרתי לך את חולות ניצנים.

נועם לידר: אנחנו מדברים על כך שבעוד 30 שנה נרצה לא רק אוויר נקי, נרצה גם מקומות של טבע.

אופיר פינס-פז: אבל אנחנו מדברים בתוך הערים.

אופיר פינס-פז: חבר'ה, היום אנחנו עוסקים באיקליפטוס בעפולה ולא ברשות שמורות הטבע והגנים.

משה גפני: מה הוא רוצה שיהיה כתוב?

אופיר פינס-פז: הוא איש מקצוע ויש לו את הרעיונות שלו.

אופיר פינס-פז: אני מכבד אותם מאוד אבל לא אכניס אותם לחוק כי זה לא קשור לחוק.

אופיר פינס-פז: שמעתי ואני לא רוצה להתווכח.

אופיר פינס-פז: תלמדו לקבל גם תשובות שליליות.

אופיר פינס-פז: אני מבין שזה לא ריאלי להכניס את מה שאני מבקש.

אופיר פינס-פז: במידה ופקיד היערות יצטרך לקבוע עצים חלופיים, אני רציתי שהדבר הדומיננטי בשיקול הדעת המקצועי של פקיד היערות זה לנטוע עצים שהם בעלי כושר ספיחה יותר גבוה של CO2.

אופיר פינס-פז: אם זה לא ריאלי, גם אני יורד מזה.

דבורה פרומן סיילס: זה ריאלי, בתקווה שהתקנות שייקבעו על ידי משרד הפנים ייערכו באמצעות ועדה ציבורית עם אנשי מקצוע שבין השאר יכניסו את השיקולים.

דבורה פרומן סיילס: לא רק זה, ציבורית, אנחנו רוצים לראות את התקנות הגנאריות האלה כדי שנוכל להעיר עליהם.

דבורה פרומן סיילס: אמרנו שהחוק ייכנס לתוקף גם אם לא יהיו תקנות.

דבורה פרומן סיילס: אנחנו רוצים שתהיה שקיפות ציבורית לגבי הצד המקצועי של פקיד היערות: איזה גודל עצים, מה הכמות שלהם, איזה סוג עצים.

משה גפני: אופיר, אני לא מבין.

משה גפני: הם אנשי מקצוע.

משה גפני: אם יש משהו שאפשר - - -

נירית אהרון: זה רק להוסיף עוד משפט: "למנוע נטיעתם של מינים פולשים ומינים מתפרצים".

אופיר פינס-פז: בבקשה, לקרוא את הנוסח.

אופיר פינס-פז: גלעד מקריא, הוא שילב את כל הנוסחים.

גלעד קרן: "הצעת חוק התכנון והבניה (תיקון מס' 88), התשס"ח-2008.

גלעד קרן: הוספת סעיף 83ג בחוק התכנון והבניה התשכ"ה-1965, אחרי סעיף 83ב' יבוא: שמירה על עצים בוגרים בתשריט תכנית יסומנו העצים הבוגרים המצויים בתחומה.

גלעד קרן: "עצים בוגרים" - - - " פה יש לנו את ההגדרה.

גלעד קרן: "תכנית" – תכנית הכוללת הוראות של תכנית מפורטת, לרבות תכנית דרך, למעט תכנית שלא חבה עליה חובת הגשת תשריט לפי סעיף 83.

גלעד קרן: "

אפרת דון יחיא: אנחנו לא מסכימים להגדרה הזאת.

אופיר פינס-פז: מה השתנה?

אפרת דון יחיא: זה השתנה כי אנחנו כתבנו "למעט תכנית שלא ניתן לקבוע במדויק היכן תמומש" וגם ביקשנו להוסיף "תכנית שניתן להוציא מכוחה היתרי בניה".

אופיר פינס-פז: אני לא פותח את הדיון מחדש.

אופיר פינס-פז: אני אבקש להקריא את הנוסח כפי שמשרד הפנים הגיש בהקשר הזה.

אופיר פינס-פז: אין לי זמן לויכוחים האלה, הכרענו כבר.

אופיר פינס-פז: בבקשה, תקריא עם זה.

גלעד קרן: "תכנית או חלק מתכנית שניתן להוציא מכוחה היתרי בניה, לרבות תכנית דרך, למעט תכנית שלא ניתן לקבוע במדויק היכן תמומש בפועל ולמעט תכנית שלא חלה עליה חובת הגשת תשריט לפי סעיף 83".

גלעד קרן: "(ב) היו בתחום התכנית עצים בוגרים, לא יאשר מוסד התכנון את התכנית אלא לאחר שבחן את הצורך בשמירה עליהם במסגרת מכלול השיקולים התכנוניים ולאחר שהתייעץ עם פקיד היערות, כמשמעותו בפקודת היערות.

גלעד קרן: בחוות דעתו לפי סעיף זה, יתייחס פקיד היערות גם לאפשרות של העתקת העץ למיקום חלופי".

גלעד קרן: אנחנו מציעים להוריד את הסיפה: "ולסיכונים הכרוכים מכך לעץ".

אופיר פינס-פז: למה להוריד את זה?

גלעד קרן: "(ג) אין בסעיף זה כדי לגרוע מסמכותו של מוסד התכנון להתנות מתן ןהיתר בתנאים הנוגעים לנטיעת עצים לפי כל דין.

גלעד קרן: "תיקון סעיף 151 בסעיף 151, בסופו יבוא: (ה) שינוי מהוראות שנקבעו בתכנית לעניין עצים כאמור בסעיף 83ג יחשב כסטיה ניכרת לעניין סעיף זה".

גלעד קרן: "תיקון סעיף 265 3.

גלעד קרן: בסעיף 265 בסופו יבוא: "(34) הנוהל בבקשות להיתרי בניה או בקביעת תנאים בהיתרי בניה, הכרוכה בכריתה או בהעתקה של עצים בוגרים, כהגדרתם בסעיף 83ג, לרבות עיגון דרישות פקיד היערות, בהתאם לרישיון לפי סעיף 15 לפקודת היערות, בהיתר הבניה".

תומר רוזנר: פה יש לי תיקון אחד, צריך להוסיף את השמירה כי יש מצב שצריך לשמור על העצים אז גם צריך לכתוב את זה.

אופיר פינס-פז: צודק.

גלעד קרן: בסעיף 15 אנחנו נוסיף את ההגדרה של עצים בוגרים ונתקן, בכל מקום שכתוב "עצים מוגנים ועצים בוגרים".

גלעד קרן: "4.

גלעד קרן: בפקודת היערות אחרי סעיף 15 יבוא: "15א.

גלעד קרן: (א) לא ייתן פקיד היערות רישיון לכרות עץ בוגר או אילן מוגן, כאמור בסעיף 15, אלא לאחר שהונחה דעתו כי יינטעו עץ או עצים אחרים מסוג, כמות, איכות ובמקום ובמועד כפי שיקבע הפקיד, בהתחשב, בין היתר, בשנת השמיטה".

גלעד קרן: אנחנו נמצא את הניסוח המתאים.

גלעד קרן: "(ב) לא ייתן פקיד היערות רישיון להעביר עץ, כאמור בסעיף 15, אלא לאחר שקבע תנאים להעברה, שיש בהם כדי להבטיח צמצום הפגיעה בעץ במהלכה".

תומר רוזנר: חסר דין וחשבון.

גלעד קרן: אני אקריא את הסעיף: "אחרי סעיף 25 יבוא: 25א.

גלעד קרן: פרסום ודיווח.

גלעד קרן: מנהל משרד החקלאות ופיתוח הכפר יפרסם מידי שנה, לא יאוחר מיום 31.3 דין וחשבון בדבר רישיונות לכריתת אילנות ועצים בוגרים שניתנו לפי סעיפים 5 ו-15 ויפורטו בו בין היתר: כמות האילנות והעצים שכריתתם הורשתה, מיקומם, זהות מקבלי הרישיון והסיבות להתרת הכריתה.

גלעד קרן: הדין וחשבון יפורסם באתר האינטרנט של משרד החקלאות ופיתוח הכפר".

משה גפני: לאיזה צורך?

אופיר פינס-פז: שקיפות.

אופיר פינס-פז: אנחנו נדע מה קרה שם.

אופיר פינס-פז: כמה אישרו?

אופיר פינס-פז: כמה כרתו?

אופיר פינס-פז: היום אי אפשר לדעת.

גלעד קרן: "ויהיה פתוח לעיון הציבור במשרד הראשי של המשרד.

גלעד קרן: "תחילה 5.

גלעד קרן: תחילתו של חוק זה 6 חודשים מיום פרסומו".

אפרת דון יחיא: צריך להוסיף את סמכות שר הפנים לקבוע.

משה גפני: למה אי אפשר לנסח בפשטות: "תחילתו של חוק זה 6 חודשים מיום פרסומו והשר רשאי לקבוע את התקנות.

אפרת דון יחיא: בנוסף צריך לקבוע את סמכות השר לקבוע תקנות בעניין אופן סימון עצים בתשריטים.

אופיר פינס-פז: אני מוכן להוסיף עוד דברים: סוגים ועוד.

אופיר פינס-פז: הכל, כמובן, באישור ועדת הפנים של הכנסת.

אופיר פינס-פז: לעניין הזה יש לכם 6 חודשים.

אופיר פינס-פז: מי בעד?

אופיר פינס-פז: מי נגד?

אופיר פינס-פז: הצבעה בעד - רוב נגד – אין נמנעים - אין

אופיר פינס-פז: אושר.

אופיר פינס-פז: תודה רבה, הישיבה נעולה.